钦定古今图书集成/明伦汇编/闺媛典/第352卷 > 《神女赋》张敏
## 钦定古今图书集成/明伦汇编/闺媛典/第352卷 > 《神女赋》张敏

“世之言神仙者多矣，然未之或验也。至如弦氏之妇，
则近信而有证者。夫鬼魅之下人也，无不羸病损瘦，
迺平安无恙，而与神女饮宴寝处，纵情极意，岂不异
哉！”予览其歌诗，辞旨清伟，故为之作赋。

“皇览予之纯德，步朱阙之峥嵘，靡飞除而入秘殿，侍
太极之穆清，帝愍予之勤肃，将休予于中州，托元静
以自处，是夫子之好仇”，于是主人怃然而问之曰：“尔
岂是周之褒姒，齐之文姜，孽妇淫鬼，来自藏乎，傥亦
汉之游女，江之娥皇，厌贞乐愆，倦仙侍乎？”于是神女
乃敛袂正襟而对曰：“我实贞淑，子何猜焉，且辩言知”
礼，恭为令则，美姿天挺，盛饰表德，以此承欢，君有何
惑。尔乃敷茵席，垂组帐，嘉旨既设，同牢而飨，微闻芳
泽，心荡意放。于是寻房中之至嬿，极长夜之欢情。心
眇眇以忽忽，想北里之遗声。赋斯时之要妙，进伟服
之纷敷。俛抚衽而告辞，仰长叹以欷歔。乘云雾而变
化遥弃，我其焉如。